Beste boerewors hiér te kry | News24
Beste boerewors hiér te kry
Olivier Kritzinger van Joubertina is die nasionale wenner van die Championship-boereworskompetisie van Shoprite/Checkers.
JOUBERTINA se inwoners (w)eet dit al lankal, maar nou is dit amptelik: Die beste boerewors word op hul dorp gemaak. Die wenner van die kettingwinkel Shoprite/Checkers se Championship-boereworskompetisie is Olivier Kritzinger wat al van 1999 proe-proe skaaf aan sy wenresep.
Kritzinger (63), 'n projekbestuurder by Huis Formosa vir bejaardes in Joubertina, het 20 jaar gelede 'n slaghuis by die tehuis op die been gebring toe hy hoor hoeveel skuld hulle het. Die slaghuis, en Kritzinger se smullekker boerewors, het daartoe bygedra dat die skuld binne twee jaar gedelg is. Hy het sedert 2001 elke jaar hom vir die kompetisie ingeskryf, maar eers vanjaar gewen. "Dit was beslis nie 'n gelukskoot nie. Ek het 'n punt daarvan gemaak om by professionele slagters kers op te steek oor die kuns agter gehalte-boerewors.
"Die geheim vir goeie boerewors hang van 'n paar faktore af: dit is die vleis wat jy gebruik, hoe dit voorberei en gesny is, en uiteraard ook hoe jy die vleis geur. My resep verseker 'n goeie balans tussen die vleis en die speserye en dit is hoekom dit so lekker smaak."
Kritziger raak skoon liries oor boerewors. "Dis deel van ons erfenis. Boerewors is 'n Suid-Afrikaanse produk, daarom verskaf dit my groot vreugde om 'n positiewe bydrae tot so 'n eeue oue tradisie te maak."
Kritzinger se vlam brand ook hoog vir die geskiedenis van die Langkloof en sy uitgebreide groentetuin. Hy is getroud met Anita en die egpaar het drie dogters, Janine, Juanita en Jacoline, en spog met vyf kleinseuns.